Versindaba Riku Latti Archives : Versindaba
Posts Tagged 'Riku Latti'
Andries Bezuidenhout. Bacchus Nel en die dobbelstene
So op 'n Sondagoggend, 'n mooi stuk musiek uit die snare van Bacchus Nel. Ek hou van die verwysings na Adam Small in die liriek. Bacchus Nel sing en speel kitaar. Riku Lätti speel trekklavier. Dis deel van Riku se Wasgoedlynprojek, waartydens hy sangers se musiek sommer by hulle huise of in die buitelig opgeneem het – musiek soos dit aan die wasgoedlyn sou hang, nie die lywe van mannekyne nie. Mooi fotografie as video vir Bacchus se "Die dice val". Gaan loer gerus hier in.
Hier's die liriek:
Ek's 'n donker man onder die middernagmaan
deur die lewe ontnugter, deur die liefde dronkgeslaan
ek was al op daai stasie en ek was al op daai trein
in die storm onder die brug geskuil
en die meeste dinge kan ek bepaal
ja, behalwe die way wat die dice val
ek was al in seks en satyn se kloue
in die lam se kamp, in die leeu se kake
langs die duiwel se vuur, op die engel se spoor
ek was al in kerke, en ek was al in kroeë
ek was al in die gutter, op die rooi tapyt
by die voordeur in en agter uit
saam met die konings en saam die slawe
ek het al gegee en ek het al gebedel
Lees hier meer oor Riku se wasgoedlynprojek. Daar is ook 'n nuwe toonsetting van Breyten Beytenbach se "Slaap klein beminde" deur Laurinda Hofmeyr.
Tags: Riku Latti, Wasgoedlyn
Andries Bezuidenhout. Gedigte en musiek hierdie Saterdag
Die opkomende digter en lid van die band Radio Suid-Afrika, Niel van Deventer, het 'n program met poësie en musiek saamgestel wat eerskomende Saterdagaand (16 Januarie) by Steak & Ale in Bothalaan, Lyttelton, plaasvind.
Die volgende digters en musikante tree op: Andries Bezuidenhout, Rian Malan, Kabous Verwoed, Riku Lätti, John-Henry Opperman, Niel van Deventer, Karlien van der Merwe, Pieter de Jager (van die Tuin Dwergies), Melanie van As en Francois Brill.
Kom ons hoop Kabous is nie weer hierdie keer in 'n motorongeluk betrokke nie en is in staat om op te daag vir die geleentheid.
Tags: Andries Bezuidenhout, Francois Brill, John-Henry Opperman, Kabous Verwoed, Karlien van der Merwe, Melanie van As, Niel van Deventer, Pieter de Jager, Rian Malan, Riku Latti, Steak & Ale
Posted in Uncategorized | Comments Off on Andries Bezuidenhout. Gedigte en musiek hierdie Saterdag
Andries Bezuidenhout. Bondige verslag oor gisteraand se poësievoorlesing
Daar was nie dwerge met silwer skinkborde vol lyne kokaïen wat tussen skares met honger neuse rondloop nie. Daar was nie burleske dansers wat "allerliefste, ek stuur vir jou 'n rooiborsduif" prewel nie. Daar was nie joernaliste van die smetpers om mense se indiskresies te boekstaaf nie. Daar was blykbaar van die jonger geslag sepiesterre, maar ek besit nie 'n TV nie en kon hulle dus nie eien nie. Daar was 'n hele paar stoele sonder boude. Ek weet nie eers of al die kopieë van In die begin was die woord eienaars met CD-spelers gekry het nie.
Maar dit was 'n wonderlike aand met baie hoogtepunte. Ek is vanoggend (is dit nog oggend?) te moeg om alles neer te skryf. Ek het drieuur deur digte mis terug Johannesburg toe gery. Dalk was die hoogtepunt vir my toe Henning Pieterse soos 'n monnik wat blasfeem sy gedigte deur die mikrofoon lees terwyl Riku Lätti met 'n bierglas musiek op sy snare maak.
Ek dink dit was Niel van Deventer wat gisteraand vertel het van die blog wat hy vir homself skryf. Dis seker maar wat 'n mens met 'n blog doen – vir jouself skryf. Ek sal later, as ek meer energie het, vollediger vir myself verslaglewer.
Tags: Henning Pieterse, Niel van Deventer, Poësievoorlesing, Riku Latti, Steak and Ale
Posted in Uncategorized | Comments Off on Andries Bezuidenhout. Bondige verslag oor gisteraand se poësievoorlesing